आज यह देखकर बहुत दुख होता है कि शहीदों के मसले पर भी राजनीति हो रही है। एक नेता ने यह तक कहा है कि यह बीजेपी की विजय है हम क्यों मनाएं। ऐसे कॉमेंट करने वालों में अगर जरा भी गैरत है तो चुल्लू भर पानी में डूब मरना चाहिए। सिपाही देश के लिए लड़ता है न कि किसी सरकार के लिए। जिस दिन फौजी सरकार के लिए लड़ने लगेगा हिंदुस्तान गुलाम हो जाएगा। जब अनुज आर्मी में गया तो फॉर्म पर साइन करने वक्त मैंने उससे कहा कि आज से तुम इस देश के सिपाही हो। देश का सम्मान तुम्हारे व्यक्तिगत सम्मान से कहीं ज्यादा है। इसकी हमेशा रक्षा करना। अनुज के शहीद होने के बाद हमारे आस पड़ोस का हमें बहुत प्यार मिला, लेकिन हमें उस प्यार से दूर होना पड़ा। तब हम जनकपुरी में रहते थे। वहां लोगों के लिए अनुज जैसे भगवान हो गया था। हम सब्जी खरीदने जाते तो सब्जी वाला पैसे नहीं लेता, दूध वाला भी पैसे लेने से मना कर देता। जनकपुरी में अनुज के नाम से एक सरकारी स्कूल है। मैं वहां हर २८ अगस्त को जाता हूं। उस दिन अनुज का जन्मदिन होता है। अनुज के नाम से हम स्कूलों में बेस्ट परफॉर्मन्स करने वाले बच्चों को ट्रोफी देते हैं।